Diari Oficial de la Generalitat Valenciana


Sumari del DOGV 9000, del 19-01-2021 (2021/343)

ACORD de 8 de gener de 2021, del Consell, d'aprovació del Programa especial de productivitat per a la reducció de la demora assistencial en el Sistema Valencià de Salut en 2021.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   9000

Data del DOGV
:   19-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/343


Data del document
:   08-01-2021

Organisme emissor
:   Conselleria de Sanitat Universal i Salut Pública

Tipus de document
:   Acord

Correcció d'errades

 Descriptors 

:   * Conselleria de Sanitat Universal i Salut Pública
    * salari per rendiment
    * productivitat
    * personal sanitari

ACORD de 8 de gener de 2021, del Consell, d'aprovació del Programa especial de productivitat per a la reducció de la demora assistencial en el Sistema Valencià de Salut en 2021. [2021/343]  
«Els compromisos del Consell referits als serveis públics tenen com a prioritat la realització d'una estratègia integral per a reduir les llistes d'espera. Aquesta estratègia integral per a garantir l'accés en temps adequats a les persones incloses en les llistes d'espera quirúrgica, proves diagnòstiques i consultes externes s'ha concretat en el Pla ÒPTIMA 2020-2023 de la Conselleria de Sanitat Universal i Salut Pública, on s'han definit els objectius, planificat les accions i proposat l'avaluació dels resultats obtinguts.  
Dins del Pla Òptima, el programa d'autoconcert és una mesura de bàsica actuació. L'Acord del Consell de 27 de desembre de 2019, ha permés mantindre per a l'any 2020 el programa especial de productivitat, posat en marxa en 2018 i 2019, per a la reducció de la demora assistencial en intervencions quirúrgiques i en la realització de tècniques diagnòstiques i terapèutiques, mitjançant l'ús de recursos propis fora de la jornada ordinària de treball del personal.  
A nivell assistencial, durant l'any 2020 el desenvolupament d'aquest programa d'autoconcert s'ha vist completament condicionat per la declaració de l'Organització Mundial de la Salut, el dia 11 de març de 2020, de la pandèmia internacional, situació d'emergència sanitària ocasionada pel brot epidèmic de Covid-19, i posteriorment per les publicacions dels reials decrets 463/2020, de 14 de març, 926/2020, de 25 d'octubre, i 956/2020, de 3 de novembre, pels quals es declara l'estat d'alarma per a contindre la propagació d'infeccions per la Covid-19.  
  
En els períodes de temps en els quals s'ha pogut desenvolupar plenament el programa d'autoncert, s'ha demostrat que aquest és un element molt eficaç i adequat per a reducció de llistes d'espera, tendint a fer efectiva la igualtat de drets en l'accés a la sanitat pública entre tots els ciutadans de la Comunitat Valenciana, no obstant això, no hem de perdre la perspectiva de què es tracta d'un instrument addicional, flexible i conjuntural que s'usarà en la mesura que resulte necessari amb aqueixa finalitat, la qual cosa no ha de fer passar a segon pla la persecució de mesures estructurals orientades al fet que aqueixa demora assistencial excessiva no arribe a produir-se, a través d'una millor dotació general de la sanitat pública mitjançant un finançament suficient i una més eficient utilització dels recursos disponibles.  
L'esmentat acord en matèria retributiva per a la compensació de l'augment de dedicació per part del personal participant, en el cas del personal estatutari, pot integrar-se en el complement de productivitat, que tal com estableix la Llei 55/2003, de 16 de desembre, de l'Estatut Marco del Personal Estatutari dels Serveis de Salut en el seu article 43.2.c està destinat a retribuir, entre altres accions, la participació del personal en programes o activitats concretes, tal com succeeix en el present cas. Amb caràcter general, es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes.  
  
L'article 32.5 de la Llei 4/2020, de 30 de desembre, de pressupostos de la Generalitat per a l'exercici 2021 exigeix que aquest programa de productivitat siga aprovat mitjançant acord del Consell.  
L'Acord de 27 de desembre de 2019 va incorporar nous processos assistencials relacionats amb la reconstrucció de mama després de processos neoplàsics, així com tècniques intervencionistes per al tractament del dolor, tenint limitada la seua vigència per la dotació pressupostària anual màxima prevista en la Llei 10/2019, de pressupostos de la Generalitat per a l'exercici 2020.  
En aquesta línia, en aquest moment s'ha considerat oportuna la inclusió de nous procediments terapèutics relacionats amb la medicina física i rehabilitació derivats dels processos quirúrgics de cirurgia ortopèdica i traumatologia que requerisquen aquest tipus de tractament, així com les retribucions per a zeladors en proves diagnòstiques que precisen la sedació dels pacients. No obstant això, tots els processos assistencials inclosos en el programa estan subjectes a revisió. Aquests es podran ampliar o suprimir en raó a l'evolució de les llistes d'espera. Aquest programa ha estat negociat en la Mesa Sectorial de Sanitat.  
La fi de la vigència de l'Acord del Consell de 27.12.2019, la incorporació d'aquests nous procediments terapèutics relacionats amb la rehabilitació dels processos quirúrgics de cirurgia ortopèdica i traumatologia, i la inclusió de determinada categoria professional en la col·laboració en proves diagnòstiques que precisen la sedació, resulta necessari aprovar un nou acord per a l'exercici 2021.  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, prèvia deliberació, en la reunió de 8 de gener de 2021,  
  
  
ACORDA  
  
Primer  
1. Aprovar el programa especial de productivitat per a la reducció de la demora assistencial en intervencions quirúrgiques i en la realització de tècniques diagnòstiques i intervencionistes en el Sistema Valencià de Salut, per a l'exercici 2021.  
2. Aquest programa s'aplicarà al personal estatutari en els departaments de salut i hospitals d'atenció a crònics i llarga estada (HACLE) gestionats directament per la conselleria competent en matèria de sanitat, i consistirà en l'activitat assistencial realitzada fora de la jornada habitual de treball per a reduir els temps d'espera per a intervencions i tècniques quirúrgiques, així com exploracions i tècniques diagnòstiques i intervencionistes incloses en els annexos.  
El personal laboral gestionat directament per la Conselleria de Sanitat Universal i Salut Pública podrà accedir a aquest programa després de negociació en el fòrum corresponent.  
  
Segon. Condicions generals del programa  
1. La participació del personal en el programa tindrà caràcter voluntari i es realitzarà addicionalment a la jornada habitual de treball, tant ordinària com complementària. El compromís de permanència i disponibilitat serà de duració quadrimestral. Això no obsta perquè el personal que es trobe realitzant la seua jornada ordinària o mòduls per a professionals de 55 o més anys, puga realitzar les activitats de reducció de demora assistencial descrites en aquest programa, si bé en aquest cas no reportarà la retribució complementària ací prevista.  
  
Dins de cada unitat, la participació del personal en el programa es realitzarà de manera equitativa, de la qual cosa vetlarà la Direcció del centre.  
2. El desenvolupament d'aquesta activitat per part dels centres requereix el compliment de les condicions prèvies següents:  
- Disponibilitat de recursos (quiròfans, llits, equips, personal, etc.) per a atendre aquesta activitat addicional.  
- Existència de pacients en llista d'espera, propis o d'altres centres o departaments susceptibles de ser intervinguts en el centre.  
- Capacitat dels serveis o unitats assistencials per a assumir aquests pacients.  
  
Tercer. Procediments de gestió del programa d'atenció a la demora assistencial del mateix departament  
1. Autorització. La gerència del departament o, si és el cas, la direcció del centre, sota supervisió de la Direcció General de Planificació, Eficiència Tecnològica i Atenció al Pacient, serà responsable d'autoritzar als seus diferents serveis o unitats la realització d'activitats de reducció de la demora assistencial pròpia en el marc del que s'ha disposat en aquest programa, així com de vetlar per la seua eficiència.  
  
2. Criteris per a l'autorització. Es tindrà en compte la taxa d'inclusió en llista d'espera i el rendiment professional durant la jornada ordinària.  
  
3. La planificació i programació d'activitats de reducció de la demora assistencial pròpia prioritzarà la realització dels procediments dels pacients que més temps d'espera acumulen i que puguen desenvolupar-se normalment fora de l'horari habitual.  
4. Avaluació. La Direcció General de Planificació d'Eficiència Tecnològica i Atenció al Pacient avaluarà periòdicament el compliment dels termes de l'autorització i la resta de requisits. Si l'avaluació fora negativa, suposarà la suspensió de la participació del servei o unitat en aquest programa.  
  
Quart. Procediments de gestió del programa d'atenció a la demora assistencial pel que fa a pacients d'altres departaments  
1. Els serveis o unitats participants podran realitzar les activitats del present programa també pel que fa a pacients que originalment corresponguen, segons el procés o activitat de què es tracte, a altres centres (en el cas dels HACLE) o departaments de salut, amb una demora assistencial per als processos en qüestió que siga superior a la seua, i sempre que la demora pròpia es mantinga en nivells adequats. Tot això, en els termes que queden fixats en l'autorització de la Direcció General de Planificació, Eficiència Tecnològica i Atenció al Pacient.  
  
2. Per a atorgar aquesta autorització es tindran en consideració els rendiments assistencials durant la jornada laboral ordinària i els criteris d'ordenació de la reducció dels temps d'espera del departament o centre, i del conjunt del servei de salut, segons les prioritats assistencials i el pressupost disponible, l'efectivitat i l'eficiència del servei de destinació, i tenint en compte tant l'espera del pacient com l'espera i la demora del mateix procediment, així com l'activitat global del servei de destinació.  
3. La Direcció General de Planificació, Eficiència Tecnològica i Atenció al Pacient coordinarà la derivació entre departaments de tècniques diagnòstiques o proves d'imatge per al seu informe en un altre centre, encara que no siga necessària la participació del pacient en aquesta segona fase.  
4. Els serveis o unitats que reben pacients derivats en el marc d'aquest programa hauran de programar la realització d'aquests procediments durant el mes següent a la data de derivació sempre que siga possible. El grau de compliment d'aquesta condició serà tingut en compte per a la permanència en aquest tipus d'activitat.  
5. De la mateixa manera que en el terme anterior, l'avaluació periòdica realitzada per la Direcció General de Planificació d'Eficiència Tecnològica i Atenció al Pacient determinarà la continuïtat o suspensió assistencial dels programes de reducció de la demora assistencial pel que fa a pacients procedents d'altres departaments.  
  
Cinqué. Relació de procediments i tècniques incloses en el programa d'autoconcert  
La relació de procediments quirúrgics, exploracions i tècniques es contenen en els annexos I, II, III, IV i V.  
  
Sisé. Dotació pressupostària  
1. Aquest programa té la dotació pressupostària anual màxima fixada, a aquest efecte, en la Llei 4/2020 de pressupostos de la Generalitat per a l'exercici 2021.  
2. Les retribucions establides per a aquest programa corresponen a les previstes en els annexos I, II, i III. Aquestes quanties patiran per a l'exercici 2021 les variacions establides amb caràcter general per a les retribucions del personal empleat públic en les corresponents lleis de pressupostos de la Generalitat.  
  
Seté. Remuneració de l'activitat i personal participant  
1. La retribució per participació en aquest programa té la naturalesa de complement de productivitat al qual fa referència l'article 43.2.c de la Llei 55/2003, de 16 de desembre, de l'Estatut marc del personal estatutari dels serveis de salut.  
2. Les quanties concretes per acte es fixen en els annexos I, II i III.  
3. Els procediments terapèutics assistencials en medicina física i rehabilitació catalogats per a la destrucció terapèutica d'articulacions i nervis segons la relació de tècniques intervencionistes per al tractament del dolor previstes en els codis de l'annex V es retribuiran conforme a l'indicat en l'annex III. S'incorpora un nou procés intervencionista per a tractament del dolor no inclòs en el citat annex III, així com la seua retribució.  
4. La composició de l'equip participant en cada procediment serà establida per la gerència o la direcció del centre, d'acord amb les característiques del procés assistencial, la tècnica utilitzada o els recursos necessaris, en el marc de referència dels criteris establits a aquest efecte per la Direcció General d'Assistència Sanitària, juntament amb la Direcció General de Planificació, Eficiència Tecnològica i Atenció al Pacient.  
5. Excepcionalment, en els casos en què la comorbilitat, la complexitat de la patologia que presenta el pacient o les complicacions durant el procediment provoquen que el temps d'ocupació de quiròfan siga anormalment allargat per a un procediment inclòs en els annexos i, per tant, no estiga ajustat a la tarifa establida en l'annex I, i sempre amb l'autorització de la gerència, o si és el cas de la direcció del centre, i sota la supervisió de la Direcció General de Planificació, Eficiència Tecnològica i Atenció al Pacient, es podrà retribuir l'activitat realitzada a través d'aquest programa per a una ocupació mínima de 5 hores de quiròfan, d'acord amb les quanties següents: 370,76 - al personal facultatiu; 240,99 - al personal infermer; 148,30 al personal tècnic especialista; 111,23 - al personal tècnic en cures auxiliars d'infermeria (TCAE); i 81,46 - al personal zelador. Aquestes quantitats, igual que les retribucions establides en els annexos del present acord, experimentaran per a l'exercici 2020 les variacions establides amb caràcter general per a les retribucions del personal empleat públic en la corresponent Llei de pressupostos de la Generalitat.  
6. No obstant això, pel fet que la distribució de les patologies que generen més demora no és homogènia en tot el territori i amb l'objectiu de facilitar la gestió de les llistes d'espera en cada servei i departament de salut, els equips que realitzen activitat quirúrgica podran optar per una alternativa de retribució basada en sessions. L'elecció d'aquesta forma de retribució es realitzarà per a tota l'activitat autoconcertada per equip quirúrgic i per a un període de 4 mesos. Les sessions hauran de correspondre a una ocupació mínima de quiròfan de 5 hores, i la seua retribució, sempre amb l'autorització de la gerència, o si és el cas de la direcció del centre, es realitzarà d'acord amb les mateixes quanties que les consignades en el paràgraf precedent.  
  
7. La remuneració d'activitats sobre pacients que originalment hagueren de ser atesos en departaments aliens serà superior a la d'activitats pròpies, tal com figura en els annexos esmentats, tant pel que fa a la major càrrega de treball que suposa assumir aquelles activitats com per raons d'incentivació de resultats de reducció de temps d'espera en el conjunt del servei de salut. Aqueix increment retributiu es produirà de diferent manera en el cas d'informe de proves diagnòstiques efectuades en altres departaments que no requerisca el desplaçament del pacient, com es reflecteix en l'annex II.  
8. La meritació del complement tindrà caràcter mensual, i es farà efectiu en el mes següent al de la seua realització.  
  
Huité. Naturalesa del temps de treball prestat  
El temps de treball prestat inclòs en el present programa tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, i també s'hauran d'aplicar les regles generals de descans entre jornades de treball i les seues excepcions. Tot això d'acord amb el que es preveu en la Directiva 2003/88/CE, de 4 de novembre, sobre ordenació del temps de treball.  
  
  
Nové. Comissió de seguiment  
De manera trimestral, se celebrarà una comissió de seguiment de caràcter paritari conformada per les direccions generals amb competències en matèria de recursos humans, i en matèria de planificació, eficiència tecnològica i atenció al pacient de la conselleria amb competències en matèria de sanitat, i les organitzacions sindicals de la Mesa Sectorial de Sanitat signants de l'acord, amb l'objectiu d'avaluar l'efectivitat del programa i analitzar les possibles causes de desviació en la seua eficiència, establint els indicadors pertinents, així com supervisar el compliment del que es disposa en el punt segon epígraf 2 del present acord.  
  
Desé. Habilitació  
Es faculta la persona titular de la conselleria competent en sanitat per a dictar els actes administratius necessaris per a l'execució d'aquest acord així com, pel que fa a l'evolució de les llistes d'espera, per a suprimir alguna de les activitats contingudes o incloure'n altres de noves juntament amb les seues quanties, mitjançant resolució que serà publicada en el Diari Oficial de la Generalitat Valenciana.  
  
Onzé. Efectes  
Aquest acord tindrà efectes des d'1 de gener fins al 31 de desembre de 2021.  
  
Dotzé. Publicació  
Aquest acord es publicarà en el Diari Oficial de la Generalitat Valenciana.»  
  
València, 8 de gener de 2021  
  
La consellera secretària,  
MÓNICA OLTRA JARQUE